
Epilepszia és lehetséges várandósági komplikációk összefüggésének vizsgálata

Kulcsszavak: epilepszia; terhesség; roham; rendellenesség; gyógyszerszint
Bevezetés:
Világszerte mintegy 15 millió epilepsziás, reproduktív korban lévő nő él, többségük (60-70%) rohamok nélkül képes egészséges gyermekeket szülni, ám terhességük során fontos a megfelelő és biztonságos gyógyszeres kezelés. A terhesség alatti roham kontroll gyógyszerek alkalmazásával kapcsolatos kockázatok, mint a fejlődési rendellenességek és kognitív zavarok komoly aggodalomra adnak okot minden fogamzóképes epilepsziás nő számára.
Célkitűzés:
Kutatásunk célja az epilepsziás női betegek terhességi kimeneteleinek vizsgálata volt, különös figyelmet fordítva az anyai halálozás, rohammentesség, az újszülöttkori fejlődési rendellenességei és kognitív problémái előfordulására. Ezeket a vizsgálatokat szoros gyógyszerszint ellenőrzés és egyénre szabott kezelés alapján végeztük.
Módszer:
Az adatok elemzését leíró statisztikai módszerekkel (gyakoriság, átlag, szórás) vizsgáltuk. A hipotézisvizsgálatokban az elemzéseket a R programozási nyelvet használó RStudio segítségével végeztük. Logisztikus regressziós modelleket illesztettünk, valamint t-próbát, khi-négyzet próbát és Fisher-egzakt próbát alkalmaztunk. A gyógyszercsoportok páronkénti összehasonlításakor Tukey-féle p-korrekciót végeztünk.
Eredmény:
202 terhesség vizsgálata során anyai halálozás egyszer sem fordult elő. A vizsgált populációban, a terhességek során jelentősen magasabb volt az átlagos rohammentesség (79,2%), mint amiről az eddigi tanulmányok beszámoltak. Politerápia alkalmazása mellett körülbelül 2x gyakrabban fordult elő roham (31,4%) szemben a monoterápiával (15,2%). Leggyakoribb fötális rendellenesség valproát (5,0%), míg leggyakoribb kognitív zavar karbamazapin (7,7%) szedése mellett fordult elő. Az irodalmakkal ellentétben a császármetszés előfordulása nem gyakoribb az epilepsziával élők között.
Következtetés:
A terhesség alatt alkalmazott rohamkontroll gyógyszerek különböző kockázatokat hordoznak, de ezek jól kezelhetők a gyógyszerek adagolásának individualizálásával és gyógyszerszintek rendszeres monitorozásával. A rohamok előfordulásának kockázatát leginkább a politerápia befolyásolja, míg a monoterápia kedvezőbb a magzatkárosítóhatás szempontjából. A komplikációmentes világrahozatal érdekében szükséges az epilepsziával élő nők várandósság alatti szoros kontrollja és elengedhetetlen a neurológusok és szülész-nőgyógyászok közötti szoros együttműködés.



